Geen verdere reddingsboeie vir SAL, vra DAArgieffoto Die Demokratiese Alliansie het sy verwagting uitgespreek dat Tito Mboweni, minister van finansies, nie in sy begrotingsrede enige verdere reddingsboeie vir die SAL sal aanbied nie. “Suid-Afrika is reeds só diep in die skuld dat ons eenvoudig nie die geld het om staatsbeheerde organisasies soos die SAL verder te help nie,” het die party Saterdag gesê. Die ooreenkoms wat SAL met Comair aangegaan het om R1,2 miljard in skadevergoeding plus regskoste te betaal, het tot die kontantkrisis by die nasionale lugdiens bygedra, het DA-woordvoerder Alf Lees gesê. “Dié ooreenkoms het beteken dat daar nog minstens R1,2 miljard bygevoeg word wat uit die belastingbetaler se sak moet kom om die bankrot SAL aan die gang te hou. Die SAL moes onlangs nog R3,5 miljard leen, buiten die R14 miljard wat die SAL reeds skuld, om sy vliegtuie tot die einde van Maart 2019 in die lug te hou. Ongeveer R12,5 miljard moet voor einde Maart 2019 betaal word,” het Lees verduidelik. “Hierdie reusagtige bedrae is ‘n meulsteen om die nek van die belastingbetaler, ondanks ‘n reddingsboei van R15 miljard wat die belastingbetaler die afgelope twee jaar vir die SAL aangebied het.” Die SAL se sakeplan wys op voortgesette verliese van R7,1 miljard vir die 2018/19 en 2019/20. “Die DA glo dié geprojekteerde verliese is optimisties laag en, tensy die verliese deur verdere reddingsboeie gefinansier word, sal die lugdiens gelikwideer word.” Lees het gesê daar is geen logiese rede waarom die SAL handel moet dryf nie. “Die nasionale lugdiens word duidelik gekelder deur wanadministrasie en korrupsie. Die Suid-Afrikaanse belastingbetaler beleef reeds geldelike probleme as gevolg van ‘n Eskom-krisis wat deur die ANC veroorsaak is en die krisis wat die ANC deur die regering veroorsaak het. “Daar is privaat lugdienste wat nie ‘n las op die belastingbetaler is nie en gereed en bekwaam is om dadelik enige gaping te vul wat veroorsaak sal word as die SAL sy deure sluit. Suid-Afrika het reeds te veel skuld om verdere reddingsboeie vir die SAL aan te bied.” Die DA moedig Mboweni aan om minstens van die poste by die SAL te red deur die moeilike besluit te neem om die SAL onder sakeredding te plaas.